
Narva Linnavalitsuse 18.10.1991.a määruse nr 837
„Aktsiaseltsile REF, juurviljalao rajamiseks, 

Narvas asukohaga Oru tn 12, krundi eraldamine“ 

kehtetuks tunnistamine

1.  Asjaolud ja menetluse käik
Narva Linnavalitsuse 18.10.1991.a. määrusega nr 837 eraldati aktsiaseltsile REF juurviljalao ja 6 garaaži rajamiseks Narva linnas maa-ala, aadressil Oru tn 12. 

Aktsiaseltsist REF (ettevõtteregistri number 15005121) ümberkujundatud OÜ REF-SDS (registrikood 10268910) on äriregistri andmetel likvideerimisel. 

Ehitisregistri 27.05.2010.a andmetel ei ole aadressil Oru tn 12 ehitisi registreeritud ning maa-ala on hetkel kasutuseta (jäätmaa).
Maamaksuvõlg on 25.05.2010 seisuga kogunenud 25 700 kroonini.

Nimetatud maale pole ostueesõigusega erastamiseks ega hoonestusõiguse seadmiseks avaldusi esitatud.

Tulenevalt eeltoodust ei kasutata maad ülalnimetatud määruses kajastatud eesmärgiga.
31.05.2010 saadeti OÜ REF-SDS likvideerijatele, Anatoli Gorlov’ile ja Victor Boykachev’ile oma arvamuste ja vastuväidete andmiseks tähitud kirjaga korralduse eelnõu. Anatoli Gorlov’ile saadetud kiri tagastati hoiutähtaja möödumise põhjusel ning  Victor Boykachev’ile on kiri 03.06.2010 allkirja vastu kätte toimetatud.
Käesolevaks ajaks (28.06.2010) pole vastuväiteid tulnud. Vastavalt ülalnimetatule  lugeda Narva Linnavalitsuse 18.10.1991.a. määrus nr 837 aegunuks ja tunnistada see kehtetuks.
2.   Õiguslikud alused
2.1 Haldusmenetluse seaduse §64 lõike 1 järgi kohaldatakse käesoleva jao sätteid haldusakti kehtetuks tunnistamisele haldusorgani poolt. Kehtetuks tunnistamise kohta sätestatut kohaldatakse ka haldusorgani poolt haldusakti muutmise ja haldusakti kehtivuse peatamise suhtes.

2.2 Haldusmenetluse seaduse §64 lõike 3 järgi kaalutlusõiguse teostamisel tuleb arvestada haldusakti andmise ja haldusakti kehtetuks tunnistamise tagajärgi isikule, haldusakti andmise menetluse põhjalikkust, haldusakti kehtetuks tunnistamise põhjuste olulisust ning nende seost isiku osalemisega haldusakti andmise menetluses ja isiku muu tegevusega, haldusakti andmisest möödunud aega ning muid tähtsust omavaid asjaolusid.

2.3 Haldusmenetluse seaduse §66 lõike 2 punkti 4 kohaselt võib haldusakti, mis andmise ajal oli õiguspärane, tunnistada isiku kahjuks edasiulatuvalt kehtetuks, kui isik ei kasuta haldusakti alusel üleantud raha või asja eesmärgipäraselt. 
2.4 Haldusmenetluse seaduse §67 lõige 1 sätestab, et isiku kahjuks haldusakti kehtetuks     tunnistamist otsustades arvestab haldusorgan peale käesoleva seaduse § 64 lõikes 3 sätestatu ka isiku usaldust, et haldusakt jääb kehtima, avalikku huvi ja haldusaktiga koormatud isiku huvi, et haldusakt tunnistataks kehtetuks. 
2.5 Vastavalt Haldusmenetluse seaduse §70 lõikele 1  tunnistatakse haldusakt kehtetuks iseseisva haldusaktiga, mille suhtes kohaldatakse peale käesoleva jao sätete ka muid haldusakti kohta kehtivaid nõudeid.

Sisuliselt on Narva Linnavalitsuse 18.10.1991.a. määrus nr 837 korraldus, kuna on väljaantud haldusorgani poolt kindlaksmääratud üksikjuhtumi reguleerimiseks.

3.   Otsus
Tunnistada kehtetuks Narva Linnavalitsuse 18.10.1991.a. määrus nr 837 „Aktsiaseltsile REF, juurviljalao rajamiseks, Narvas asukohaga Oru tn 12, krundi eraldamine ”.

4. Rakendussätted
4.1 Narva linna Arhitektuuri- ja Linnaplaneerimise Ametil teha korraldus teatavaks OÜ REF-SDS likvideerijatele Anatoli Gorlov’ile ja Victor Boykachev’ile.

4.2 Käesolev korraldus jõustub alates teatavakstegemisest.

4.3 Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul alates korralduse teatavakstegemisest.

